Элладэ куэдкIэ дыщогугъ
Сабийр цIыкIухукIэ гъэсэныгъэ и лъэныкъуэкIэ хэплъхьэращ и гъащIэм къыщыхуэщхьэпэжри. Абы къыхэкIкIэ дэтхэнэ зы адэ-анэри яужь итщ я сабиигъуэм е я щIалэгъуэм ямыIар я бынхэм ирагъэгъуэтыну, ирагъэлъагъуну.
Апхуэдэу, мы тхыгъэр зытеухуа Къанкъуэщ Элладэ илъэсих щрикъум и адэ-анэми гугъэфIхэр хуаIэу ягъэкIуащ художественнэ гимнастикэм щыхуагъасэу Тэрч къалэм дэт «ЗыIыгъыкIэ екIу» спорт школым.
Япэ мазэхэм хъыджэбз цIыкIур гугъу зэрехьам шэч хэлъкъым. Абы зэрыщыIэ илъэситIым зыIэригъэхьа ехъулIэныгъэхэмкIи мыгушхуэу къанэркъым и Iыхьлыхэр. А псори зи фIыщIэр Элладэ и ущиякIуэ, гъэсакIуэ, Урысей Федерацэм спортымкIэ щIыхь зиIэ и мастер Щомахуэ Зинаидэщ. Ар сыт щыгъуи сабийхэм ящыгуфIыкIыу, дэтхэнэ зыми и гур хузэIухарэ бгъэдыхьэкIэ щхьэхуэ къахуигъуэту, цIыкIухэр зытемыгушхуэну Iуэхугъуэ куэдым пигъэлъэщыфу апхуэдэщ. Аращ Зинаидэ и гъэсэн цIыкIухэм нэмыщI, адэ-анэхэми фIы дыдэу щIалъагъур.
Художественнэ гимнастикэм зыхуигъэсэн зэрыщIидзэрэ илъэситI фIэкIа мыхъуами, Элладэ зэхьэзэхуэ, зэпеуэ куэдым хэтащ икIи ехъулIэныгъэфIхэр зыIэригъэхьащ. Иджыблагъэ Краснодар щекIуэкIа «Пкъы зэкIуж зиIэ цIыкIухэр» турнир зэIухам и саугъэт къихьащ, Налшык къалэ щекIуэкIа «ПкъыфIагъэ» гуп зэхьэзэхуэм япэ увыпIэр къыщихьащ. Абыхэм нэмыщI ар щытекIуащ Тольятти, Псыхуабэ, Владикавказ, Налшык щекIуэкIа зэпеуэ куэдым.
2-нэ классыр фIы защIэкIэ къэзыуха Элладэ тхылъ еджэнми адыгэ къафэми дехьэх. И классэгъухэми фIы дыдэу къалъагъу, езы цIыкIуми школым щекIуэкI зэхьэзэхуэхэм, пшыхьхэм хэтын фIэфIщ. «Хабзэ, гъэсэныгъэ екIу зэрыхэлъыр и IэдэбагъымкIэ плъагъуу апхуэдэщ Iуэху гуэрым щыпэрыувэкIэ», — жаIэ и егъэджакIуэхэм.
Зытеува гъуэгум темыкIыу, иришэжьа лъагъуэм хущIемыгъуэжу, и Iыхьлыхэм ярит гушхуэныгъэм хэхъуэ зэпыту, и мурад псори къехъулIэу псэуну дохъуэхъу Элладэ!
ХЬЭРЭДУРЭ Аллэ.
